b"\n_START_ARTICLE_\nTr\xc3\xb2pic\n_START_PARAGRAPH_\nTr\xc3\xb2pic prov\xc3\xa9 del grec tropos, que significa volta, i correspon a cadascun dels paral\xc2\xb7lels terrestres situats a una dist\xc3\xa0ncia de 23\xc2\xb0 27\xe2\x80\xb2 de l'equador. _NEWLINE_L'exist\xc3\xa8ncia de paral\xc2\xb7lels, aix\xc3\xad com de meridians, ve marcada per la necessitat de situar un punt concret de la superf\xc3\xadcie terrestre, i d'assignar-li les coordenades de latitud i longitud (ex. 32\xc2\xb0 N, 27\xc2\xb0\xc2\xa015\xe2\x80\xb2\xc2\xa0E)._NEWLINE_Els paral\xc2\xb7lels s\xc3\xb3n les interseccions produ\xc3\xafdes sobre l'esfera terrestre per uns plans imaginaris, paral\xc2\xb7lels entre ells, i alhora perpendiculars a l'eix de gir de la Terra. Sobre aquestes l\xc3\xadnies es mesura la latitud, que pot variar entre els 90\xc2\xb0 N i els 90\xc2\xb0 S._NEWLINE_La Terra realitza el seu moviment de translaci\xc3\xb3 seguint una \xc3\xb2rbita el\xc2\xb7l\xc3\xadptica al voltant del Sol, que \xc3\xa9s en un dels focus de l'el\xc2\xb7lipse. Aquesta \xc3\xb2rbita, el centre de la Terra i el centre del Sol s\xc3\xb3n tots en un pla imaginari anomenat ecl\xc3\xadptica. Com que l'eix de gir de la Terra no \xc3\xa9s perpendicular al pla de l'ecl\xc3\xadptica amb la qual mant\xc3\xa9 un angle de 23,5\xc2\xba, la intersecci\xc3\xb3 d'aquest pla amb l'esfera no coincideix amb un pla paral\xc2\xb7lel, sin\xc3\xb3 que ho fa amb aquest mateix angle._NEWLINE_La latitud m\xc3\xa0xima amb qu\xc3\xa8 aquest pla talla l'esfera terrestre \xc3\xa9s de 23\xc2\xb0\xc2\xa027\xe2\x80\xb2\xc2\xa0N i 23\xc2\xb0\xc2\xa027\xe2\x80\xb2\xc2\xa0S; per aix\xc3\xb2 els paral\xc2\xb7lels que passen per aquestes latituds tenen una rellev\xc3\xa0ncia especial i s'anomenen Tr\xc3\xb2pic de C\xc3\xa0ncer (en l'hemisferi Nord) i Tr\xc3\xb2pic de Capricorn (en l'hemisferi Sud). Coincideixen amb la latitud en qu\xc3\xa8 en el moment del solstici d'estiu del respectiu hemisferi el sol es troba al migdia al zenit de l'observador."